Soms praat ons diep dinge, dikwels nie. Maar op 'n dag toe ons wel diep dinge gepraat het, vra ons vir mekaar: “Hoe, wat en waar was die werklike groot oomblikke in jou lewe?” In daardie oomblikke het baie gedagtes deur my gegaan: troudag, geboorte van ons kinders en kleinkinders, die dag toe ek na 'n motorongeluk tussen Clanwilliam en Calvinia besef het dat ek toe nie dood is nie, die dag toe ek nie in die diepsee by Zanzibar verdrink het nie, die dag toe die bewaker van die Ark in Axum, Ethiopië, sy hand deur die tralies van sy woonerf gesteek en my hand geskud het, die dag toe ek in die tuingraf in Jerusalem gestaan en gedink het: alles hier is stowwerig en aards: stof is jy en tot stof sal jy terugkeer. Hier het Jesus Christus uit die dood lewend geword. Hier het die wêreldgeskiedenis gedraai.
Wat ons hier plaas, is die getuienisse van mense van die 21e eeu wat soos die psalmskrywer sê: "Aan sy liefde is daar geen einde nie."